Er kominn tími til að gera nýja þjóðarsáttarsamninga þar sem allir við samningaborðið koma sér saman um bæta hag hinna lægst launuðu ? Þó að kjaraviðræðum VR , Eflingar , Verkalýðsfélags Akraness ( VLFA ) og Verkalýðsfélags Grindavíkur ( VLFG ) við Samtök atvinnulífsins hafi ekki verið slitið í gær vofir verkfall enn yfir . Það hefði verið mjög ótaktísk ákvörðun hjá forsvarsmönnum stéttarfélaganna að slíta viðræðunum í gær , nokkrum dögum áður en hugmyndir um lausn á húsnæðisvandanum verða kynntar . Í nóvember komu stjórnvöld og heildarsamtök á vinnumarkaði sér saman um að stofna „ átakshóp “ sem á að koma með tillögur um það hvernig hægt sé að bæta stöðuna á húsnæðismarkaði . Á hópurinn að kynna heildstæða lausn á húsnæðisvandanum á sunnudaginn . Kjaraviðræður stéttarfélaganna fjögurra ná til tæplega 55 þúsund launþega , sem eru um 29% vinnandi fólks í landinu . Það er því alveg ljóst að verkfall þessara félaga myndi hafa lamandi áhrif á atvinnulífið . Þó að ekki yrði farið í allsherjarverkfall gætu skæruverkföll bitið fast því á meðal félagsmanna í þessum stéttarfélögum eru hópferðabílstjórar , flugvallarstarfsmenn , þjónustufólk á hótelum , hafnarverkamenn , fólk í fiskvinnslu og verslunar - og skrifstofufólk . Í kjaraviðræðunum hafa félögin fjögur lagt mikla áherslu á kjarabætur fyrir hina lægst launuðu . Forsvarsmenn atvinnulífsins , sem og forsætis - og fjármálaráðherra , virðast sammála um nauðsyn þess að bæta hag þeirra sem minnst hafa á milli handanna . Vandinn er hins vegar sá að innan verkalýðshreyfingarinnar er ekki sátt . Í fyrradag birti til að mynda BHM áherslur sínar í komandi kjaraviðræðum við hið opinbera og verður aðalkrafa stéttarfélagsins í þeim samningum að menntun verði metin til launa . Í samtali við RÚV sagði Þórunn Sveinbjarnardóttir , formaður BHM , að niðurstaða samninga á almenna markaðnum myndi „ að sjálfsögðu “ hafa áhrif á aðra vinnumarkaði og skírskotar þá til opinbera markaðarins . Þetta er fullkomin uppskrift að hinu sígilda höfrungahlaupi á íslenskum vinnumarkaði . Þegar einn hópur er búinn að semja þá vill næsti hópur sömu hækkun og þannig koll af kolli . Fyrir tæpum 30 árum voru gerðir tímamótasamningar á íslenskum vinnumarkaði . Þessir samningar , sem gerðir voru árið 1990 , eru oftast nefndir þjóðarsáttarsamningarnir . Er það vegna þess að forystumenn á íslenskum vinnumarkaði og stjórnvöld komu sér saman um ákveðnar áherslur , ekki síst til að auka kaupmátt og ná niður verðbólgu . Á níunda áratugnum var verðbólgan mæld í tugum prósenta , á 12 mánaða tímabili árið 1983 mældist hún til að mynda rúmlega 70% . Í þjóðarsáttarsamningunum miðaði efnahagsstefnan við að ná verðbólgunni niður í 6% . Til að setja þessar tölur í samhengi þá mældist verðbólgan 3,7% í lok desember 2018 og er það miðað við 12 mánaða tímabil . Í desember árið 2017 mældist hún 1,9% . Hún hefur því verið hækka nokkuð síðustu misseri . Til þess að sátt náist um að hækka lægstu laun , án þess að þær hækkanir leiti upp allan launastigann og verðbólga fari þar með úr böndunum , virðist komið að þeim tímapunkti að gera þurfi nýja þjóðarsáttarsamninga , þar sem áhersla verður lögð á hækkun lægstu launa og að viðhalda kaupmætti .